b'\n_START_ARTICLE_\nMoskovan talouskorkeakoulu\n_START_PARAGRAPH_\nMoskovan talouskorkeakoulu (\xd0\x9d\xd0\xb0\xd1\x86\xd0\xb8\xd0\xbe\xd0\xbd\xd0\xb0\xd0\xbb\xd1\x8c\xd0\xbd\xd1\x8b\xd0\xb9 \xd0\xb8\xd1\x81\xd1\x81\xd0\xbb\xd0\xb5\xd0\xb4\xd0\xbe\xd0\xb2\xd0\xb0\xd1\x82\xd0\xb5\xd0\xbb\xd1\x8c\xd1\x81\xd0\xba\xd0\xb8\xd0\xb9 \xd1\x83\xd0\xbd\xd0\xb8\xd0\xb2\xd0\xb5\xd1\x80\xd1\x81\xd0\xb8\xd1\x82\xd0\xb5\xd1\x82 \xc2\xab\xd0\x92\xd1\x8b\xd1\x81\xd1\x88\xd0\xb0\xd1\x8f \xd1\x88\xd0\xba\xd0\xbe\xd0\xbb\xd0\xb0 \xd1\x8d\xd0\xba\xd0\xbe\xd0\xbd\xd0\xbe\xd0\xbc\xd0\xb8\xd0\xba\xd0\xb8\xc2\xbb, \xd0\x9d\xd0\x98\xd0\xa3 \xd0\x92\xd0\xa8\xd0\xad, "Kansallinen tutkimusyliopisto \'Korkein taloustieteen koulu\'", NIU V\xc5\xa0E, engl. Higher School of Economics, HSE) on yksi Ven\xc3\xa4j\xc3\xa4n suurimmista yliopistoista. Se sijaitsee Moskovassa, mutta sill\xc3\xa4 on kampukset my\xc3\xb6s Pietarissa, Ni\xc5\xbeni Novgorodissa ja Permiss\xc3\xa4. Yliopisto on perustettu 1992. Tavoitteena oli uudistaa Ven\xc3\xa4j\xc3\xa4n taloustieteen opintoja, joita hallitsi marxilaisuus._NEWLINE_Yliopistoon liitettiin 2012 Moskovan valtiollinen matematiikan ja elektroniikan instituutti (MIEM) ja kaksi ammatillista jatkokoulutusta antavaa oppilaitosta. Syksyll\xc3\xa4 2016 yliopistossa oli 31000 opiskelijaa, joista 22000 Moskovassa. Yliopisto k\xc3\xa4ytt\xc3\xa4\xc3\xa4 eurooppalaista Bolognan prosessin j\xc3\xa4rjestelm\xc3\xa4\xc3\xa4, eli sill\xc3\xa4 on nelivuotinen alempi korkeakoulututkinto ja kaksivuotinen maisterin jatkotutkinto. Vuonna 2009 yliopistolle my\xc3\xb6nnettiin kansallisen tutkimusyliopiston status.'